b'\n_START_ARTICLE_\nDifterijos vakcina\n_START_PARAGRAPH_\nDifterijos vakcina\xc2\xa0\xe2\x80\x93 tai skiepas, naudojamas siekiant apsaugoti nuo difterij\xc4\x85 sukelian\xc4\x8dios bakterijos Corynebacterium diphtheriae infekcijos. Prad\xc4\x97jus ja skiepyti, nuo 1980 iki 2000\xc2\xa0m. ligos atvej\xc5\xb3 suma\xc5\xbe\xc4\x97jo daugiau nei 90\xc2\xa0%. Rekomenduojama skiepyti trimis pradin\xc4\x97mis doz\xc4\x97mis, po kuri\xc5\xb3 vakcina suveikia ma\xc5\xbedaug 95\xc2\xa0% atvej\xc5\xb3. Veiksmingumas i\xc5\xa1lieka ma\xc5\xbedaug 10 met\xc5\xb3, paskui reikia paskiepyti kartotine doze. Imunizuoti galima prad\xc4\x97ti \xc5\xa1e\xc5\xa1i\xc5\xb3 savai\xc4\x8di\xc5\xb3 am\xc5\xbeiaus k\xc5\xabdikius, tolesnes doz\xc4\x97s suleid\xc5\xbeiant kas keturias savaites._NEWLINE_Difterijos vakcina labai saugi. Reik\xc5\xa1mingas \xc5\xa1alutinis poveikis pasirei\xc5\xa1kia retai. Gali skaud\xc4\x97ti injekcijos viet\xc4\x85. Injekcijos vietoje gali susidaryti gumbas, kuris gali i\xc5\xa1likti kelias savaites. \xc5\xa0is skiepas saugus n\xc4\x97\xc5\xa1tumo laikotarpiu ir asmenims, kuri\xc5\xb3 nusilpusi imuniteto funkcija._NEWLINE_Siekiant i\xc5\xa1vengti difterijos, naudojamas keli\xc5\xb3 vakcin\xc5\xb3 derinys. Tai vakcina su stablig\xc4\x97s toksoidu (vadinamoji dT arba DT vakcina) ir stablig\xc4\x97s bei kokliu\xc5\xa1o vakcina DPT vakcina. Pasaulio sveikatos organizacija rekomendavo jas naudoti 1974\xc2\xa0m. Paskiepyta yra ma\xc5\xbedaug 84\xc2\xa0% pasaulio populiacijos. Skiepijama suleid\xc5\xbeiant vakcin\xc4\x85 \xc4\xaf raumenis. Vakcin\xc4\x85 reikia laikyti \xc5\xa1altai, ta\xc4\x8diau negalima u\xc5\xbe\xc5\xa1aldyti._NEWLINE_Difterijos vakcina sukurta 1923\xc2\xa0m. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. 2014\xc2\xa0m. duomenimis, vakcinos su stablig\xc4\x97s toksiodu vienos doz\xc4\x97s didmenin\xc4\x97 kaina buvo 0,12\xe2\x80\x930,99 JAV doleri\xc5\xb3. Jungtin\xc4\x97se Amerikos Valstijose ji kainuoja ma\xc5\xbeiau nei 25 JAV dolerius.'